የ19 ፌዴራል ተቋማት የይዞታ የመስክ ጥናት ተጠናቀቀ
አዲስ አበባ፡- የለሙና ያልለሙ የፌዴራል መሬት ይዞታዎችን ለመለየት ታሳቢ ተደርጎ እየተከናወነ ባለው ፕሮጀክት በመጀመሪያ ዙር ትግበራ የ19 ተቋማት የይዞታ ዝርዝር መረጃ መሰበሰቡን የመሬት ባንክና ልማት ኮርፖሬሽን እና የጂኦስፓሻል ኢንፎርሜሽን ኢንስቲትዩት አስታወቁ። በቀጣይ በአዲስ አበባ ብቻ ከ200 በላይ የፌዴራል መሬት ይዞታዎች መረጃ የሚሰበሰ ብ መሆኑንም አመልክቷል። በፌዴራል ተቋማት ስም ያሉ የመሬት ይዞታዎችን በመለየት ለልማት እንዲውሉ ለማድረግ ያለመው ፐሮጀከት አስተባባሪ ለአዲስ ዘመን እንደገለጹት፤ አቶ ገብረኪሮስ ኃይሌ እንደገለጹት፤ የፕሮጀክቱ ዓላማ በፌዴራል መንግሥት ተቋማት ስም ይዞታ ስር የሚገኙ መሬቶች ያሉበትን የልማት ደረጃ አጥንቶ መልማት እና አለመልማታቸውን የሚለይ የካርታ ዝግጅት ማድረግ ነው። በዚህ መሰረት 19 የፌዴራል ተቋማት የመሬት ይዞታዎች፣ የሕንፃ ስፋት እና ክፍት ቦታዎች እንዲሁም ተያያዥ መረጃዎች ተጠናቅረዋል። እንደ አቶ ገብረኪሮስ ገለፃ፤ በፕሮጀክቱ የመጀመሪያ ዙር ትግበራ የመሬት ይዞታቸው መረጃ ከተሰበሰበባቸው 19 ተቋማት መካከል የኢትዮጵያ ብሔራዊ ባህል ማዕከል፣ የትምህርት ሚኒስቴር፣ የብርሃንና ሰላም፣ ብሔራዊ ቴያትር እና ደረጃዎች ኤጀንሲ እንዲሁም ሲቪል አቪዬሽን ባለስልጣን ይዞታዎች ይገኙበታል። ይሁንና መረጃ በሚሰበሰብበት ወቅት ቢሮክራሲ የማብዛት፣ ፍቃደኛ ያለመሆን እና የፕሮጀክቱን ዓላማ አለመረዳት ትልቅ ተግዳሮቶች ሆነዋል። በቀጣይ ቀናትም የመሬት ይዞታ መረጃዎቹ በተጠናከረ መልኩ በተለያዩ ተቋማት በአካል በመገኘት የሚወሰድ በመሆኑ፤ እያንዳንዱ የፌዴራል ተቋም ትብብር እንዲያደርግ ጥሪ አቅርበዋል። የመሬት ባንክ እና ልማት ኮርፖሬሽን ዋና ዳይሬክተር ወይዘሮ ሌንሳ መኮንን በበኩላቸው እንዳስታወቁት፤ በፕሮጀከት የመጀመሪያ ትግበራ አፈጻጸም በጂኦስፓሻል ኢንፎርሜሽን ኢንስቲትዩት በየኮርፖሬሽኑ ሠራተኞችም የተሳተፉበት የተቋማቱ ይዞታ ገላጭ የአየር ፎቶ እና ልኬት ሥራ ተከናውኗል። በመጀመሪያው ዙር 19 ተቋማት ቢታዩም በቀጣይም በአዲስ አበባ የሚገኙ ከ200 በላይ የፌዴራል ተቋማት የመሬት ይዞታ መረጃ ተጠንቶ ለመንግሥት ይቀርባል። የበርካታ ተቋማት ይዞታ ሲጠና ፈታኝ ችግሮች ሊያጋጥሙ እንደሚችሉ የተናገሩት ወይዘሮ ሌንሳ፤ ተለይም በየተቋማቱ መሬቴን አላስለካም የሚል ችግር ሊገኝም እንደሚችል ገልጸዋል። ይሁንና በመገናኛ ብዙሃን ጭምር ጥሪ በማቅረብ እና አስፈላጊው የአመራር ክትትል በማድረግ ፕሮጀክቱን አጠናቆ ለመንግሥት ለማቅረብ ፕሮጀክቱ ውስጥ በሚሳተፉ ተቋማት ዝግጅት እንደሚደረግ ገልጸዋል። የጂኦስፓሻል ኢንፎርሜሽን ኢንስቲትዩት ዋና ዳይሬክተር ዶክተር ቱሉ እንደገለጹት፤ የፌዴራል መሬት ይዞታዎች በቴክኖሎጂ የታገዘ መረጃ በበቂ ሁኔታ ባይኖራቸውም በፕሮጀክቱ አማካኝነት እና በጂኦስፓሻል ኢንፎርሜሽን የታገዘ መረጃ እየተወሰደ ነው። የጂኦግራፊያዊ የቦታ መገኛን መለየት፣ መጠን መለካት እና የልማት ሁኔታውን ለይቶ የሚቀርቡ መረጃዎችም በቀጣይ ጊዜያት መንግሥት የመሬት ፖሊሲዎችን እና ህጎችን በተሻለ መንገድ ለማስፈጸም እንዲችል ያግዛል። በመሆኑም የፌዴራል መሬት ይዞታን የመለየት እና የመመዝገብ ሥራው በዋናነት ለሀገር ልማት የሚበጀውን አካሄድ ለመከተል እንዲያመች መሆኑን በመገንዘብ ተቋማት ትብብር ማድረጋቸውን መቀጠል አለባቸው። በፌዴራል መንግሥት ይዞታ ስር ሆነው በተለያዩ ተቋማት ስር የሚገኙ መሬቶች ያሉበትን የልማት ደረጃ አጥንቶ መልማት እና አለመልማታቸውን የሚለይ የካርታ ዝግጅት ለማከናወን የመሬት ባንክ እና ልማት ኮርፖሬሽን ከኢትዮጵያ ጂኦስፓሻል ኢንፎርሜሽን መጋቢት ቀን 2012 ዓ.ም ሰሞኑን ስምምነትም ማድረጋቸው ይታወሳል።አዲስ ዘመን ግንቦት 15 ቀን 2012 ዓ.ም በጋዜጣው
ሪፖርተር